У складу са чланом 38. Закона о удружењима (,,Службени гласник РС,, бр. 51/09 и 99/11), чланом 3. и чланом 6. Уредбе о средствима за подстицање програма или недостајућег дела средстава за финансирање програма од јавног интереса које реализују удружења (,,Службени гласник РС,, бр. 16/18), Одлуком о буџету општине Оџаци за 2020.годину (,,Сл.лист општине Оџаци,, бр. 17/19) и Закључком о суфинансирању програма удружења грађана из области деловања културно уметничких друштава број: 06-7-6/2020-III од 07.02.2020. године, Комисија за расподелу средстава раписује

**ЈАВНИ КОНКУРС ОПШТИНЕ ОЏАЦИ ЗА СУФИНАНСИРАЊЕ ПРОГРАМА УДРУЖЕЊА ГРАЂАНА ИЗ ОБЛАСТИ КУЛТУРНО УМЕТНИЧКИХ ДРУШТАВА**

Програми који су из области јавног интереса за локалну заједницу у области деловања **КУЛТУРНО УМЕТНИЧКИХ ДРУШТАВА** (за област заштите, неговања и презентације културног наслеђа општине Оџаци у области деловања КУД-ова,програми који доприносе развоју регионалне и међународне сарадње у области деловања КУД-ова, програми који доприносе установљавању и одржавању манифестација и такмичења у области деловања КУД-ова на територији општине Оџаци као и учествовања на другим манифестацијама на територији Републике Србије).

**КРИТЕРИЈУМИ КОЈЕ УДРУЖЕЊА ПРЕДЛАГАЧ ПРОГРАМА ТРЕБА ДА ИСПУНИ**

На конкурсу може да учествује удружење:

* које је регистровано у складу са Законом о удружењима (,,Службени гласник РС,, бр. 51/09 и 99/11), које је регистровано на територији општине Оџаци.
* које програм реализује на територији општине Оџаци;
* које је директно одговорно за припрему и извођење програма;
* које је поднело годишњи извештај за претходну буџетску годину у складу са уговором о реализовању програма из 2019.године и ако су остварени очекивани резултати реализације програма;
* које није у поступку ликвидације, стечајном поступку или под привременом забраном обављања делатности;
* које у последње две године правоснажном одлуком није кажњено за прекршај или привредни преступ везан за његову делатност;
* које нема блокаду рачуна, пореске дугове или дугове према организацијама социјалног осигурања.

**ИЗНОС СРЕДСТВА ПЛАНИРАН ЗА СУФИНАНСИРАЊЕ ПРОГРАМА УДРУЖЕЊА**

Укупан износ средстава планиран за суфинансирање програма удружења грађана из области деловања културно уметничких друштава из буџета општине Оџаци у 2020.години износи **900.000,00** динара.

**РОК РЕАЛИЗАЦИЈЕ ПРОГРАМА :**

Средства се додељују за програм који ће се реализовати најкасније до 31.12.2020.године.

**ОБАВЕЗНА КОНКУРСНА ДОКУМЕНТАЦИЈА КОЈУ ТРЕБА ДОСТАВИТИ:**

Предлагач програма обавезан је да достави следећу документацију:

1. пријавни образац за учешће на јавном конкурсу;
2. потпуно попуњен образац предлога програма;
3. попуњен образац наративног буџета програма;
4. попуњен образац финансијског буџета програма у ком су посебном ставком обрачунати и приказани текући трошкови удружења јер исти неће бити суфинансирани овим Јавним конкурсом.

**НАЧИН ПРИЈАВЉИВАЊА НА ЈАВНИ КОНКУРС**

Доставити један штампани оригинал конкурсне документације који је потписан и оверен печатом (на местима која су за то предвиђена).

Пријаву на јавни конкурс, као и образац за писање предлога програма, треба попунити јасно и прецизно, како би пријава могла да се процени на најбољи могући начин.

Комплетна конкурсна документација се доставља у једној запечаћеној пошиљци, заштићеној од оштећења која могу настати у транспорту.

Пријаве послате на било који други начин (нпр.факсом или електронском поштом) или испоручене не другу адресу неће бити узете у разматрање.

На коверти морају бити наведени следећи подаци:

**ПРИЈАВА НА КОНКУРС ОПШТИНЕ ОЏАЦИ ЗА СУФИНАНСИРАЊЕ ПРОГРАМА УДРУЖЕЊА ГРАЂАНА ИЗ ОБЛАСТИ ДЕЛОВАЊА КУЛТУРНО УМЕТНИЧКИХ ДРУШТАВА НАПОМЕНА: НЕ ОТВАРАТИ!!!**

**Име подносиоца пријаве, адреса подносиоца пријаве, назив програма.**

Пријава се предаје на писарницу Општинске упаве општине Оџаци или шаље поштом на адресу:

**Општина Оџаци**

**Комисија за расподелу средстава**

**Из области деловања културно уметничких друштава по Јавном конкурсу**

**Кнез Михајлова 24**

**25250 Оџаци**

Конкурсна документација се преузима са званичне интернет презентације општине Оџаци.

За додатне информације можете се обратити на број телефона 025/464000 Невена Китановић.

**РОКОВИ ЗА ПОДНОШЕЊЕ ПРИЈАВА НА ЈАВНИ КОНКУРС И ОДЛУЧИВАЊЕ О ДОДЕЛИ СРЕДСТАВА УДРУЖЕЊИМА**

1. Рок за подношење пријаве и предлога програма на овај јавни конкурс је 15 дана од дана објављивања јавног конкурса на званичној интернет презентацији општине Оџаци.
2. Листе вредновања и рангирања пријављених програма (у даљем тексту:Листа),коју утврђује Комисија, биће објављена на званичној интернет презентацији општине Оџаци у року од 30 дана од дана истека рока за подношење пријаве.
3. Заступник удружења учесника конкурса има право увида у поднете пријаве и приложену документацију по утврђивању Листе у року од три радна дана од дана објављивања исте на званичној интернет презентацији општине Оџаци.
4. Приговор на Листу се може поднети Комисији у року од 8 дана од дана објављивања исте на званичној интернет презентацији општине Оџаци и на огласним таблама Општинске управе Оџаци.
5. Одлуку о приговору Комисија доноси у року од 15 дана од дана пријема приговора , након чега упућује Листу Општинском већу општине Оџаци.
6. Општинско веће ће донети Решење о додели средстава у року од 30 дана од дана истека рока за подношење приговора.
7. Решење Општинског већа је коначно у управном поступку.

**КОМИСИЈА ЗА РАСПОДЕЛУ СРЕДСТАВА ИЗ ОБЛАСТИ ДЕЛОВАЊА КУЛТУРНО УМЕТНИЧКИХ ДРУШТАВА ПО ЈАВНОМ КОНКУРСУ**

Број: 06-3-6/2020-III-1 Председник комисије

Дана: 20.02.2020. Невена Китановић

Оџаци